text: I Vejle er der tilfredshed med fem nye arbejdspladser
  17 januar 2018 kl. 15.14
  Vejles borgmester Jens Ejner Christensen er tilfreds med de fem nye statslige arbejdspladser, som kommunen fik tildelt onsdag.
  - Jeg er glad for fem nye arbejdspladser til kommunen og ser hele udflytningen i en større sammenhæng, siger Jens Ejner Christensen (V).
  Jens Ejner Christensen, borgmester, (V), Vejle: "Vi fik Naturstyrelsen sidst, og det gav 80 nye arbejdspladser, så jeg kan godt forstå, andre skal have i den her omgang."
  De fem nye arbejdsplader bliver i politiet.
  På spørgsmålet om han synes, at fem nye statslige arbejdspladser er nok, siger han:
  - Vi fik Naturstyrelsen sidst, og det gav 80 nye arbejdspladser, så jeg kan godt forstå, andre skal have i den her omgang, siger Jens Ejner Christensen.
  Borgmesteren mener også, at den kommende politiskole kan tælle med i regnestykket, selvom den ikke er en del af regeringens "Bedre Balance". Politiskolen i Vejle skal ligge i den nu nedlagte sygeplejeskole på Solvang, og skolen forventes klar til brug fra 2020.
  - Vi har fået en del, så det er fint. Man kan altid ønske sig mere, men jeg har respekt for, der er nogen, der laver den her prioritering, siger Jens Ejner Christensen.
  
  